Rimonta fit-tieni taqsima tagħti t-tieni rebħa konsekuttiva lil Belġju u kwalifikazzjoni Rimonta fit-tieni taqsima tat rebħa oħra lill-Belġju fi Grupp B meta f'Kopenhagen għelbu lid-Danimarka 2-1. F'partita fejn id-Danimarka wriet l-appoġġ tagħha lil Chrisitian Eriksen li sofra attakk tal-qalb fil-partita kontra l-Finlandja, kienu l-Belġju li minkejja li marru minn taħt wara żewġ minuti dawru l-partita fit-tieni taqsima. Id-Danimarka kellhom bidu mill-aqwa jekk kif wara biss żewġ minuti fetħu l-iskor meta wara żball ta' Denayer il-ballun spiċċa f'saqajn Hojbjerg li għadda lejn Poulsen li kkonkluda fil-baxx għal wara Courtois għal 1-0. Dan kien it-tieni l-aktar gowl veloċi li kien skorja fil-Kampjonati Ewropej. Fit-tieni taqsima l-Belġju ħarġu fuq l-offensiva u fil-55 minuta kien Thorgan Hazard li għamel l-iskor indaqs. Il-Belġju dawra l-partita fil-71 minuta permezz ta' gowl tal-midfielder Kevin De Bruyne li kien qed jirritorna fl-iskwadra wara li tilef l-ewwel partita.